થોડા મહિનાઓ અગાઉ ઇઝરાયેલ યાત્રાએ ગયેલા વડાપ્રધાન નરેન્દ્ર મોદીનું જે જોરશોરથી સ્વાગત થયું હતું તે જોઇને લાગતું હતું કે ભારત અને ઇઝરાયેલ હવે કાયમ એકબીજાને સુખદુઃખમાં સાથ આપશે. પરંતુ બે દિવસ અગાઉ UN જનરલ એસેમ્બલીમાં ભારતે જ્યારે જેરુસલેમને ઈઝરાયેલની રાજધાની જાહેર કરવી એવા અમેરિકાના નિર્ણય વિરુદ્ધ મત આપ્યો ત્યારે ઘણાને આઘાત લાગી ગયો હતો. જમણેરી વિચારધારા ધરાવતા સોશિયલ મીડિયા સિપાહીઓ તો બે ઘડી પોતાની આંખો ચોળતા થઇ ગયા હતા અને માનવા પણ તૈયાર ન હતા કે ભારત આવું કરી શકે છે. ભારતનો આ વોટ એટલે પણ આશ્ચર્ય પમાડે છે કારણકે આવનારા બે અઠવાડિયામાં ઇઝરાયેલના વડાપ્રધાન બેન્જામીન નેતનયાહુ ભારતની મુલાકાતે આવી રહ્યા છે. આ એ જ નેતનયાહુ છે જેમણે તેલ અવિવમાં નરેન્દ્ર મોદીનું ભવ્યાતિભવ્ય સ્વાગત કર્યું હતું.